b'\n_START_ARTICLE_\nMestna avtobusna linija \xc5\xa1t. 8 (Ljubljana)\n_START_SECTION_\nZgodovina\n_START_PARAGRAPH_\nLeta 1964 je bila vzpostavljena trolejbusna proga \xc5\xa1t. 8 Litostroj \xe2\x80\x93 \xc4\x8crnu\xc4\x8de. Po ukinitvi trolejbusa v Ljubljani leta 1971 so na progi pri\xc4\x8deli obratovati solo avtobusi, progo pa so od Litostroja podalj\xc5\xa1ali po Celov\xc5\xa1ki cesti do Vi\xc5\xbemarij (Vi\xc5\xbemarje \xe2\x80\x93 \xc4\x8crnu\xc4\x8de). Leta 1974 so progo iz \xc4\x8crnu\xc4\x8d skraj\xc5\xa1ali do Je\xc5\xbeice (Vi\xc5\xbemarje \xe2\x80\x93 Je\xc5\xbeica). V taki obliki je obratovala do leta 1979, ko so jo ponovno podalj\xc5\xa1ali, in sicer iz Vi\xc5\xbemarij do Broda skozi novozgrajeni podvoz pod \xc5\xbeelezni\xc5\xa1ko progo (proga Je\xc5\xbeica \xe2\x80\x93 Brod). _NEWLINE_Vmes je bila proga po rekonstruciji Celov\xc5\xa1ke ceste namesto po njej na odseku med Slovenija avtom in Trato speljana po novozgrajeni Cesti Ljubljanske brigade ob gorenjski \xc5\xbeeleznici. V taki obliki je proga obratovala vse do poletja leta 2004, ko so ukinili nedeljske vo\xc5\xbenje proge 8 in so jih nadomestili s progo 1. Septembra leta 2007 so linijo 8 v sklopu ve\xc4\x8djih sprememb mestnega prometa za mesec dni speljali po Drenikovi in Samovi ulici (ob\xc5\xa1la je center mesta), proga 8a je bila pre\xc5\xa1tevil\xc4\x8dena v linijo 8B. Sprememba poteka trase pa pri potnikih ni naletela na odobravanje._NEWLINE_Junija 2008 so jo zaradi ukinitve avtobusnih linij \xc5\xa1t. 26 in 26B na obeh koncih podalj\xc5\xa1ali, in sicer z Broda do Gameljn in z Je\xc5\xbeice do industrijske cone \xc4\x8crnu\xc4\x8de na Brn\xc4\x8di\xc4\x8devi ulici, na liniji 8B je ostal samo en ve\xc4\x8derni odhod iz Gameljn do Bavarskega dvora. Vmes je pri\xc5\xa1lo \xc5\xa1e do kombinacij vo\xc5\xbeenj, skraj\xc5\xa1evanja oz. podalj\xc5\xa1evanja obratovalnega \xc4\x8dasa z linijo N1._NEWLINE_Po uvedbi nove mestne avtobusne linije \xc5\xa1t. 15 3. januarja 2012 je bila na Brodu spremenjena trasa linije 8 v smeri centra mesta. Avtobusi tako ne vozijo ve\xc4\x8d po Martinovi poti, kar je bila ostalina nekdanjega obra\xc4\x8danja na Brodu, pa\xc4\x8d pa v obeh smereh naselje prevozijo po Tacenski cesti._NEWLINE_Linija 8 je bila 1. decembra 2014 skraj\xc5\xa1ana in skupaj z linijo 11 preusmerjena na novo odprto parkiri\xc5\xa1\xc4\x8de Parkiraj in se pelji (P+R) Je\xc5\xbeica. Poglavitni razlog skraj\xc5\xa1ave je bilo ote\xc5\xbeeno pre\xc4\x8dkanje \xc5\xbeeleznice z zgibnimi vozili, posledi\xc4\x8dno pa tudi uni\xc4\x8devanje pnevmatik in zgibov avtobusov na spustu z Dunajske ceste na Cesto 24. junija. Na trasi med Je\xc5\xbeico in koncem Brn\xc4\x8di\xc4\x8deve ceste je bila uvedena nova linija \xc5\xa1t. 26. Zaradi nezadovoljstva z novo spremembo so prebivalci Spodnjih \xc4\x8crnu\xc4\x8d za\xc4\x8deli z zbiranjem podpisov za peticijo o vrnitvi linije 8 na Brn\xc4\x8di\xc4\x8devo ulico. Po slabih treh mesecih obratovanja po skraj\xc5\xa1ani trasi so 2. marca 2015 linijo 8 ponovno podalj\xc5\xa1ali do obra\xc4\x8dali\xc5\xa1\xc4\x8da na Brn\xc4\x8di\xc4\x8devi ulici, tokrat na liniji obratujejo enojni avtobusi.\n_START_SECTION_\nProga \xc5\xa1t. 16\n_START_PARAGRAPH_\nV prvi polovici 70. let 20. stoletja je pri\xc4\x8dela z obratovanjem kratka prestopna proga \xc5\xa1t. 16 \xc5\xa0entvid (Vi\xc5\xbemarje) \xe2\x80\x93 Brod. Tako je bil Brod vklju\xc4\x8den v sistem mestnih avtobusnih prog. Potnikom, namenjenim v center mesta, je bilo v Vi\xc5\xbemarjih omogo\xc4\x8deno prestopanje na progi \xc5\xa1t. 1 in 8. Leta 1979 so ukinili vo\xc5\xbenje primestnih avtobusov skozi Gameljne, zato so progo \xc5\xa1t. 16 9. junija najprej z Broda preko \xc5\xa0martnega podalj\xc5\xa1ali do Gameljn. 22. junija 1979 je bila proga iz Vi\xc5\xbemarij podalj\xc5\xa1ana \xc5\xa1e do sredi\xc5\xa1\xc4\x8da mesta, do Bavarskega dvora (proga Bavarski dvor \xe2\x80\x93 Gameljne).  V taki obliki je proga 16 obratovala vse do septembra 2007, ko je bila ukinjena oz. zdru\xc5\xbeena s progo \xc5\xa1t. 21. Novo povezano progo so pre\xc5\xa1tevil\xc4\x8dili v linijo \xc5\xa1t. 26 Gameljne \xe2\x80\x93 Bavarski dvor \xe2\x80\x93 Beri\xc4\x8devo, ki je poznala \xc5\xa1e dve izpeljanki, in sicer 26B Gameljne \xe2\x80\x93 Bavarski dvor \xe2\x80\x93 Brn\xc4\x8di\xc4\x8deva \xe2\x80\x93 Beri\xc4\x8devo, le ob nedeljah in praznikih pa je obratovala linija 26C Be\xc5\xbeigrad (\xc5\xbdelezna cesta) \xe2\x80\x93 Gameljne. Zaradi predolge trase, stalnih zamud in vo\xc5\xbeenj po \xc5\xa0tajerski cesti ter severni obvoznici je bila po slabem letu, v za\xc4\x8detku poletja 2008, v celoti ukinjena ter ustrezno nadome\xc5\xa1\xc4\x8dena z linijama \xc5\xa1t. 8 in 21.'